text: Naboer protesterer mod ny nabo
  21 november 2012 kl. 17.22
  Beboere på en gade i Esbjerg føler sig overrumplet af Esbjerg Kommune. De protesterer over kommunens planer om at købe et hus på vejen og lave det til bosted for omsorgssvigtede børn.
  Esbjerg Kommune vil gøre et parcelhus på en traditionel parcelhusgade til et hjem for omsorgssvigtede børn. Det har fået naboerne til at protestere. 
  Med forskellige begrundelser har de 14 nærmeste naboer protesteret mod at få et omsorgstilbud som nabo.
  Beboerne på Jupitervænget mener, at det er i strid med lokalplanen at starte et omsorgstilbud i parcelhusområdet, fordi det er en institution. 
  Esbjerg Kommune er uenig, og kalder det et botilbud. De mener kvarteret passer godt som hjem for de i alt seks børn under 18 år og deres pædagoger.
  På Jupitervænget frygter de nu faldende huspriser, og at nabohuset vil blive en døgninstitution med masser af trafik.
  